b"\n_START_ARTICLE_\nKinasjakk\n_START_PARAGRAPH_\nKinasjakk er et brettspill som kan spilles av to til seks personer samtidig. Spillet g\xc3\xa5r ut p\xc3\xa5 at spillerne flytter de ti brikkene sine over til motsatt side av brettet. Det kan gj\xc3\xb8res ved \xc3\xa5 flytte ei brikke ett steg lenger fram av gangen, eller hoppe over andre brikker og dermed flytte flere steg. Spilleren kommer lengst mulig p\xc3\xa5 f\xc3\xa6rrest trekk ved \xc3\xa5 hoppe over andre brikker._NEWLINE_Til tross for navnet har ikke kinasjakk opphav i Kina. Det er heller ikke en variant av sjakk. Spillet ble funnet opp i Tyskland i 1893, under navnet Stern-Halma. Stern betyr 'stjerne' p\xc3\xa5 norsk. \xc2\xabStern-Halma\xc2\xbb var en variant av spillet Halma som brukte et stjerneformet brett i stedet for det tradisjonelle kvadratiske brettet. Da spillet kom til USA i 1928, fikk det navnet \xc2\xabHop Ching Checkers\xc2\xbb som et markedsf\xc3\xb8ringstriks."